Kazahi
Kazahi (kazahu: қазақтар IPA: [qɑzɑqtɑ́r]) ir tjurku tauta un Kazahstānas pamatiedzīvotāji, kā arī mazākumtautība atsevišķos citu Centrālāzijas valstu ziemeļu rajonos. Kazahi ir cēlušies no tjurku (kipčaki, naimani, nogajieši, karluki, kankali u.c.), mongoļu, indoirāņu un huņņu ciltīm, kas 5.—13. gadsimtā apdzīvoja zemes starp Sibīriju un Melno jūru.[6] Lieto kazahu valodu, kas pieder pie tjurku valodu grupas kipčaku valodām. Pilsētu iedzīvotāju vidū plaši izplatīta ir arī krievu valoda. Lielākā daļa ir sunnītu musulmaņi.